OʻZBEKISTON RESPUBLIKASI FANLAR AKADEMIYASI SEYSMOLOGIYA INSTITUTINING SEYSMOLOGIYA STANSIYALARI MODDIY-TEXNIKA BAZASINI MUSTAHKAMLASh ChORA-TADBIRLARI TOʻGʻRISIDA
(resolution, 2021-02-22)

Seysmik xavfdan himoya qilish tadbirlarining samaradorligini oshirish, Oʻzbekiston Respublikasining eng muhim hayot taʼminoti tizimlari va kommunikatsiyalarida tabiiy va texnogen xususiyatga ega boʻlgan favqulodda vaziyatlarning oldini olish, shuningdek Fanlar akademiyasi Seysmologiya institutining seysmik stansiyalari kompleksining barqaror ishlashini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Fanlar akademiyasi, Favqulodda vaziyatlar vazirligi va “Davarxitektqurilish” qoʻmitasi tomonidan ishlab chiqilgan 2009-2010-yillarda seysmik xavf monitoringi tizimini rekonstruksiya qilish va rivojlantirish davlat dasturi (keyingi oʻrinlarda Davlat dasturi deb ataladi) ilovaga* muvofiq tasdiqlansin. 2. Belgilansinki, Oʻzbekiston Respublikasi Fanlar akademiyasi tomonidan: seysmik stansiyalar kompleksini qurish, rekonstruksiya qilish va mukammal taʼmirlash boʻyicha buyurtmachi funksiyasi; tugallangan obyektlarni tasdiqlangan qurilish meʼyorlari va qoidalariga qatʼiy muvofiq qabul qilib olish; qonun hujjatlariga muvofiq tender asosida seysmik stansiyalarni qoʻshimcha ravishda jihozlash uchun zamonaviy ilmiy-texnik asbob-uskunalar sotib olish amalga oshiriladi. 3. Oʻzbekiston Respublikasi Fanlar akademiyasi belgilangan tartibda loyiha va tender hujjatlari ishlab chiqilishini, ular ekspertizadan oʻtkazilishini hamda Davlat dasturiga kiritilgan seysmik stansiyalarni qurish, rekonstruksiya qilish va mukammal taʼmirlash obyektlari boʻyicha pudrat tashkilotlarini aniqlash boʻyicha tanlov savdolari tashkil etilishini taʼminlasin. 4. Oʻzbekiston Respublikasi Moliya vazirligi Oʻzbekiston Respublikasi Fanlar akademiyasining asoslangan hisob-kitoblari boʻyicha Oʻzbekiston Respublikasi Vazirlar Mahkamasining zaxira jamgʻarmasidan Davlat dasturiga kiritilgan obyektlarni tasdiqlangan loyiha-smeta hujjatlariga muvofiq mukammal taʼmirlash va rekonstruksiya qilish, shuningdek tender savdolari natijalari boʻyicha ilmiy-texnik asbob-uskunalar sotib olish uchun mablagʻ ajratsin. 5. Oʻzbekiston Respublikasi Iqtisodiyot vazirligi va Moliya vazirligi 2010-yilgi Davlat budjeti va Investitsiya dasturini shakllantirishda, zaruriyat boʻlganda, Fanlar akademiyasining asoslangan hisob-kitoblari boʻyicha Davlat dasturi amalga oshirilishini tugallash uchun budjet mablagʻlari va kapital qoʻyilmalar limitlarini nazarda tutsinlar. 6. Oʻzbekiston Respublikasi Fanlar akademiyasi va Moliya vazirligining Nazorat-taftish bosh boshqarmasi Davlat dasturini amalga oshirish uchun ajratilayotgan mablagʻlar maqsadli va asosli sarflanishi ustidan doimiy nazoratni taʼminlasinlar. 7. Qoraqalpogʻiston Respublikasi Vazirlar Kengashi, viloyatlar hokimliklari Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda mintaqalarda yangi seysmik stansiyalar qurish uchun yer uchastkalari ajratilishini va texnik shartlar berilishini taʼminlasinlar. 8. “Oʻzbekenergo” davlat-aksiyadorlik kompaniyasi, Oʻzbekiston aloqa va axborotlashtirish agentligi Fanlar akademiyasining Seysmologiya instituti buyurtmanomalari boʻyicha seysmik stansiyalarni, tegishli ravishda, uzluksiz elektr taʼminoti va telekommunikatsiyalar tarmoqlariga kirish uchun zarur aloqa kanallari bilan taʼminlasinlar. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari R.S.Qosimov va N.M.Xanov zimmasiga yuklansin.